BGRIM เด้งกว่า 3% หลังราคาร่วง 7 วันติด-รับข่าวจ่อเซ็นร่วมทุนโซลาร์ฯโปรเจคยักษ์ 420MW
BGRIM เด้งกว่า 3% หลังราคาร่วง 7 วันติด-จ่อเซ็นร่วมทุนโซลาร์ฯ โปรเจคยักษ์ 420MW ปลายเม.ย.นี้ ล่าสุด ณ เวลา 11.52 น. อยู่ที่ 23.30บาท บวก 0.80 บาท หรือ 3.56% สูงสุดที่ 23.40 บาท ต่ำสุดที่ 22.90 บาท ด้วยมูลค่าซื้อขาย 226.05 ล้านบาท
5 เม.ย. 2561

ผู้สื่อข่าวรายงานว่า ราคาหุ้น บริษัท บี.กริม เพาเวอร์ จำกัด (มหาชน) หรือ BGRIM ล่าสุด ณ เวลา 11.52 น. อยู่ที่ 23.30บาท บวก 0.80 บาท หรือ 3.56% สูงสุดที่ 23.40 บาท ต่ำสุดที่ 22.90 บาท ด้วยมูลค่าซื้อขาย 226.05 ล้านบาท

ทั้งนี้ ราคาหุ้น BGRIM ปรับตัวขึ้นหลังจากราคาหุ้นลดลงอย่างต่อเนื่อง นับตั้งแต่ราคาหุ้นอยู่ที่ระดับ 27 บาท เมื่อวันที่ 26 มี.ค.61 คิดเป็นปรับตัวลง 3.8 บาท หรือ 14%
นอกจากนี้ BGRIM เตรียมจะสรุปแผนร่วมทุนกับบริษัท Xuan Cau Co., Ltd. ในโครงการผลิตไฟฟ้าจากพลังงานแสงอาทิตย์ใหญ่ที่สุดในเวียดนามและในอาเซียนขนาด 420 เมกะวัตต์ (MW) ซึ่งขณะนี้ได้มีการพิจารณาคัดเลือกผู้รับเหมาและหารือร่วมกับสถาบันการเงินทั้งในและต่างประเทศ
โดยโครงการดังกล่าวจะเริ่มเปิดดำเนินการเชิงพาณิชย์ (COD) และรับรู้รายได้ภายในเดือนมิ.ย.62 ซึ่งมั่นใจว่าจะสามารถผลักดันสัดส่วนพลังงานทดแทนและการลงทุนในต่างประเทศตามเป้า 30% ใน 5 ปี
ส่วนการที่รัฐบาลส่งสัญญาณจะไม่รับซื้อไฟฟ้าจากพลังงานทดแทนเพิ่มเติมในช่วง 5 ปีนี้ไม่ได้มีผลต่อบริษัท เนื่องจากโครงสร้างรายได้หลักมาจาก โครงการโรงไฟฟ้าก๊าซธรรมชาติประเภทรับซื้อไฟฟ้าจากเอกชนรายเล็ก (SPP) กว่า 2,200 เมกะวัตต์ จากโครงการทั้งหมดที่มีสัญญาแล้วทั้งสิ้น 2,518 เมกะวัตต์  และบริษัทมีโอกาสในการขยายธุรกิจไปต่างประเทศ เช่นโครงการพลังงานน้ำในสปป. ลาว โครงการสายส่งในกัมพูชาและเวียดนาม และโครงการพลังงานทดแทนในฟิลิปปินส์ และเวียดนาม
ส่วนแผนงานของบริษัทในปี 2561  บริษัทมีโรงไฟฟ้าที่อยู่ระหว่างก่อสร้างและมีแผนเปิดดำเนินงานเชิงพาณิชย์ 11 โครงการ รวมกำลังผลิต 445 เมกะวัตต์ คิดเป็นการเติบโตกว่า 27% โดยโครงการ SPP ที่นิคมอุตสาหกรรมอมตะ ซิตี้ได้ประเดิมเปิดดำเนินการเป็นโครงการแรกไปแล้วเมื่อ 1 ก.พ.61 และโครงการอื่น ๆ ก็ยังเป็นไปตามแผนที่บริษัทวางไว้